送范曙赴天雄李太尉辟命  其二
作者：石介
朝代：宋

paragraphs: 伯樂之廐無駑駘，豫章之林多瑰材。
相君新坐碧油幢，之子直上黄金臺。
秋風蕭蕭動笳皷，落葉摵摵鳴罇罍。
將軍手持十萬騎，陣前號令如疾雷。
從事借籌爲决勝，運於掌上何恢恢。
蠢茲元昊命螻蟻，西師堂堂難當哉。
況我賢相賢從事，北門無憂宜大開。